KIRJALLINEN KYSYMYS E-1057/00 esittäjä(t): Theresa Villiers (PPE-DE) komissiolle. Kypros.



Virallinen lehti nro 053 E , 20/02/2001 s. 0064 - 0064



KIRJALLINEN KYSYMYS E-1057/00 esittäjä(t): Theresa Villiers (PPE-DE) komissiolle (4. huhtikuuta 2000) Aihe: Kypros Kyproksen kanssa käytävät jäsenyysneuvottelut asettavat EU:lle erityisiä haasteita. Mikä on Kyproksen liittymisen tukemiseen tähän päivään mennessä myönnetyn rahoituksen kokonaissumma? Mihin on sitouduttu jatkorahoituksen osalta? Onko rahoitusta myönnetty hankkeille, joilla pyritään edistämään sovintoa Kyproksen kahden yhteisön välillä? Jos rahoitusta on myönnetty, voiko komissio selvittää yksityiskohtaisesti, minkä luonteisia sovintoa edistävät hankkeet ovat ja mikä niiden lukumäärä on? Vuonna 1999 hyväksytyssä YK:n päätöslauselmassa 1283 todetaan, että Kyproksen kreikkalaisten ja turkkilaisten välisiä yhteyksiä on vähän pääasiassa turkkilaisen hallinnon (Denktashin hallinnon) asettamien rajoitusten vuoksi. Onko komissiolla, sen edustajilla tai työntekijöillä ollut vaikeuksia toteuttaa hankkeita, joiden tarkoituksena on Kyproksen kahden yhteisön sovinnon edistäminen? Jos on, voiko komissio kertoa kyseisistä vaikeuksista yksityiskohtaisesti ja ilmaista, onko ongelmia edelleen ratkaisematta? Voisiko komissio erityisesti selvittää, millainen rooli Denktashin hallinnolla on ollut näiden sovintohankkeiden keskeyttämisessä tai muussa häiritsemisessä? Onko komissio tietoinen muiden kuin EU:n tekemistä aloitteista, joilla pyritään edistämään sovintoa Kyproksen kahden yhteisön välillä ja joiden toteuttamisen Denktashin hallinto on estänyt tai joita se on jollain tavoin häirinnyt? Günther Verheugenin komission puolesta antama vastaus (27. huhtikuuta 2000) Komissio on samaa mieltä arvoisan parlamentin jäsenen kanssa siitä, että Kyproksen kanssa käytävät laajentumisneuvottelut asettavat unionille erityisiä haasteita. Komissio kuitenkin toivoo, että Kyprokselle mahdollisuus liittyä unionin jäseneksi toimii katalysaattorina YK:n alaisuudessa parhaillaan käytävissä lähentymisneuvotteluissa (nk. Proximity Talks). Vuosien saatossa Kypros on saanut neljän rahoituspöytäkirjan nojalla avustuksia ja riskipääomaa sekä Euroopan investointipankin (EIP) lainoja. Neljännen rahoituspöytäkirjan (74 miljoonaa euroa, josta 50 miljoonaa EIP:n lainoina, 22 miljoonaa avustuksina ja 2 miljoonaa riskipääomana) voimassaolo lakkasi 31. joulukuuta 1999. Yksi kyseisen pöytäkirjan nojalla rahoitettava hanke on yhteisön säännöstön kääntäminen turkin kielelle. Jatkossa Kyprokselle vuosiksi 20002004 osoitettuihin kokonaisvaroihin sovelletaan uuden, neuvoston 13. maaliskuuta 2000 antaman varainhoitoasetuksen(1) ehtoja. Asetus muodostaa Kyproksen kanssa solmitun liittymiskumppanuuden oikeusperustan. Kyseistä jaksoa varten saarivaltiolle on varattu yhteensä 57 miljoonaa euroa, josta 9 miljoonaa on tarkoitus sitoa vuotta 2000 varten. Tästä 6 miljoonaa euroa osoitetaan liittymisstrategian yhteydessä toteutettaviin yhdenmukaistamishankkeisiin ja loput 3 miljoonaa euroa kahden yhteisön välisiin hankkeisiin. Uutta varainhoitoasetusta silmällä pitäen ja laajentumisesta vastaavan komissaarin äskettäisen Kyproksen vierailun johdosta komissio tarkastelee parhaillaan hankkeita, joiden tavoitteena on saaren kahden yhteisön yhdistäminen. työ on edennyt ohjelmasuunnittelun valmisteluvaiheeseen. (1) EYVL L 68, 16.3.2000.